Анатоль Васілевіч Бараноўскі

**Анатоль Васілевіч Бараноўскі** () — беларускі мастак-жывапісец, педагог. Заслужаны дзеяч мастацтваў Беларусі (1992). Народны мастак Беларусі (2012).

## Біяграфія 
Нарадзіўся 9 мая 1937 года ў Мінску. У 1953—1958 гадах вучыўся ў Мінскім мастацкім вучылішчы (выкладчык А. Малішэўскі). У 1958 годзе заснаваў мастацкую студыю ў Палацы культуры Мінскага трактарнага завода, якую вёў да 1972 года. У 1959—1965 гадах вучыўся ў Беларускім тэатральна-мастацкім інстытуце. Педагогі І. Ахрэмчык, І. Стасевіч, К. Касмачоў. З 1965 года прымаў удзел у рэспубліканскіх, міжнародных, групавых і персанальных выстаўках як у Беларусі, так і за яе межамі.

У 1973 годзе стаў членам Союза мастакоў Беларусі, з 1974 года — член Саюза мастакоў СССР. У 1977—1986 гадах быў сакратаром секцыі жывапісу Саюза мастакоў БССР.

Шмат часу прысвяціў педагагічнай дзейнасці. На працягу 1966—2007 гадоў выкладаў на мастацкім факультэце Беларускай дзяржаўнай акадэміі мастацтваў, спачатку на кафедры жывапісу (1966—1975), потым на кафедры манументальна-дэкаратыўнага мастацтва (1975—2007). З 1987 года быў дацэнтам кафедры, з 1997 — прафесарам. У розныя часы вучнямі Анатоля Бараноўскага былі У. Тоўсцік, У. Зінкевіч, У. Крываблоцкі, В. Барабанцаў, В. Альшэўскі і іншыя. З 2007 года займаўся выключна творчай дзейнасцю. Жыў і працаваў у горадзе Мінску.

Лаўрэат Дзяржаўнай прэміі Рэспублікі Беларусь у галіне літаратуры, мастацтва і архітэктуры (1996) — *за цыкл жывапісных прац 1993—1995 гадоў «Далягляды бацькаўшчыны»*.

## Творчасць 
Анатоль Бараноўскі працаваў у розных жанрах, але найбольш адметна — у пейзажы. Мастацкай манеры аўтара ўласцівы асабліва пільныя адносіны да колеру, фактуры, кампазіцыі. Творы мастака адрозніваюцца імпрэсіяністычным падыходам вобразнага адлюстравання, рамантыка-лірычнымі і паэтычнымі трактоўкамі прыродных матываў. Паводле Міхаіла Баразны: "*У творах жывапісца выяўлена дакладная вобразная структура, у якой гарманічна злучаны своеасаблівая творчая манера аўтара, пабудаваная на прыёмах пуантылістаў, і абвостраная назіральнасць, якая праяўляецца ў нечаканых кампазіцыйных прыёмах, ракурсах*".

Творчасць мастака была прадстаўлена ў Англіі, Польшчы, Германіі, Бельгіі, Швейцарыі, Францыі, ЗША, Украіне, Расіі, Балгарыі, Даніі, Японіі, Кітаі, Італіі і іншых краінах свету. Анатоль Бараноўскі быў удзельнікам першага міжнароднага пленэра ў Сазопалі (Балгарыя, 1981), першага і другога міжнароднага пленэра па жывапісу імя В. К. Бялыніцкага-Бірулі (Магілёў, 1996), міжнароднага пленэра «Вобраз Радзімы ў выяўленчым мастацтве», прысвечанага памяці Н. В. Неўрэва (Магілёў, Беларусь, 1998), усходнееўрапейскай праграмы 1996/97, Мастацкай акадэміі Мюнстэра (Германія, 1996). У 2002 годзе творы Анатоля Бараноўскага экспанаваліся на выстаўцы «Сучасныя мастакі Беларусі» ў зале П’ера Кардэна (Парыж) (рэж. А. Красуляк, аўт. І. Нікалаева. Беларусь-3). У 2018 годзе быў паказаны фільм «Анатоль Бараноўскі» (у межах аўтарскага тэлевізійнага цыкла «Сучаснае мастацтва Беларусі»; аўт. і рэж. А. Лукашэвіч, другі рэж. А. Аляксееў, Беларусь 3).

## Сям’я 
Дачка Алена Бараноўская, таксама мастачка.

## Галерэя 

File:Анатолий Барановский. Купалье. 1982 г. Холст, масло. 135х160 см.jpg|Анатоль Бараноўскі. "Купалле". 1982 г. Палатно, алей. 135х160 см.
File:Анатолий Барановский. В грозу. 1986 г. Холст, масло. 80х100 см.jpg|Анатоль Бараноўскі. "У навальніцу". 1986 г. Палатно, алей. 80х100 см. Нацыянальны цэнтр сучасных мастатваў Рэспублікі Беларусь.
File:Анатолий Барановский. Браславский простор. 1991 г. Холст, масло. 130х175 см.jpg|Анатоль Бараноўскі. "Браслаўскі абсяг". 1991 г. Палатно, алей. 130х175 см. 
File:Анатолий Барановский. Цветы Браславщины. 1991-1992 гг. Холст, масло. 100х140 см.jpg|Анатоль Бараноўскі. "Кветкі Браслаўшчыны". 1991-1992 гг. Палатно, алей. 100х140 см.
File:Анатолий Барановский. Август. 1994 г. Холст, масло. 70х80 см.jpg|Анатоль Бараноўскі. "Жнівень". 1994 г. Палатно, алей. 70х80 см. Нацыянальны мастацкі музей Рэспублікі Беларусь.
File:Анатолий Барановский. Осеннее настроение. 1995 г. Холст, масло. 100х130 см.jpg|Анатоль Бараноўскі. "Восеньскі настрой". 1995 г. Палатно, алей. 100х130 см.
File:Анатолий Барановский. Связь времён. 2001 г. 140х150 см.jpg|Анатоль Бараноўскі. "Сувязь часоў". 2001 г. Палатно, алей. 140х150 см.
File:Анатолий Барановский. Единство. 2007 г. Холст, масло. 110×100 см.jpg|Анатоль Бараноўскі. "Адзінства". 2007 г. Палатно, алей. 110×100 см. Нацыянальны мастацкі музей Рэспублікі Беларусь.
File:Анатолий Барановский. Крево. 2007 г. Холст, масло. 110х131 см.jpg|Анатоль Бараноўскі. "Крэва". 2007 г. Палатно, алей. 110х131 см. 

## Крыніцы 
## Літаратура 
* Бараноўскі Анатоль Васільевіч // Культура Беларусі: энцыклапедыя. Т. 1 / рэдкал.: Т. У. Бялова і інш. — Мінск : Беларуская энцыклапедыя імя Петруся Броўкі, 2010. — С. 464.

## Спасылкі 
* 

Катэгорыя:Мастакі Беларусі
Катэгорыя:Мастакі-пейзажысты Беларусі
Катэгорыя:Мастакі XX стагоддзя
Катэгорыя:Заслужаныя дзеячы мастацтваў Рэспублікі Беларусь
Катэгорыя:Лаўрэаты Дзяржаўнай прэміі Рэспублікі Беларусь
Катэгорыя:Члены Беларускага саюза мастакоў
Катэгорыя:Народныя мастакі Беларусі